Appel iværksat den 23. september 2021 af Ryanair DAC og Laudamotion GmbH til prøvelse af dom afsagt af Retten (Tiende Udvidede Afdeling) den 14. juli 2021 i sag T-677/20, Ryanair og Laudamotion mod Kommissionen (Austrian Airlines; Covid-19)

(Sag C-591/21 P)

(2021/C 462/37)

Processprog: engelsk

Parter

Appellanter: Ryanair DAC og Laudamotion GmbH (ved avocats V. Blanc, E. Vahida og F.C. Laprévote, abogados D. Pérez de Lamo og S. Rating og dikigoros I.-G. Metaxas-Maranghidis)

De andre parter i appelsagen: Europa Kommissionen, Forbundsrepublikken Tyskland, Republikken Østrig og Austrian Airlines AG

Sagsøgerens påstande

Appellanterne har nedlagt følgende påstande

— Den appellerede dom ophæves.

— Kommissionens afgørelse C(2020) 4684 af 6. juli 2020 om statsstøtte SA.57539 (2020/N) — Østrig — COVID-19 — støtte til Austrian Airlines annulleres i medfør af artikel 263 TEUF og 264 TEUF.

— Kommissionen tilpligtes at bære sine egne omkostninger og betale Ryanairs omkostninger, og intervenienterne i første instans og i givet fald i appelsagen tilpligtes at bære deres egne omkostninger.

Subsidiært

— Den appellerede dom ophæves.

— Sagen hjemvises til Retten med henblik på fornyet afgørelse.

— Afgørelsen om sagsomkostningerne i første instans og i appelsagen udsættes.

Anbringender og væsentligste argumenter

Til støtte for appellen har appellanterne fremsat syv anbringender.

Med det første anbringende gøres det gældende, at Retten begik en retlig fejl og foretog en åbenbart urigtig gengivelse af de faktiske omstændigheder, idet den forkastede appellanternes anbringende om, at Kommissionen undlod at kontrollere støttens mulige »spill-over« til eller fra Lufthansa.

Med det andet anbringende gøres det gældende, at Retten begik en retlig fejl ved at forkaste appellanternes anbringende om, at Kommissionen tilsidesatte kravet om, at støtte ydet i henhold til artikel 107, stk. 2, litra b), TEUF ikke må afhjælpe den skade, som en enkelt skadelidt har lidt.

Med det tredje anbringende gøres det gældende, at Retten begik en retlig fejl ved at forkaste appellanternes anbringende om en ubegrundet tilsidesættelse af princippet om forbud mod forskelsbehandling.

Med det fjerde anbringende gøres det gældende, at Retten begik en retlig fejl og foretog en åbenbart urigtig gengivelse af de faktiske omstændigheder, idet den forkastede appellanternes anbringende om en tilsidesættelse af etableringsfriheden og den frie udveksling af tjenesteydelser.

Med det femte anbringende gøres det gældende, at Retten begik en retlig fejl og foretog en åbenbart urigtig gengivelse af de faktiske omstændigheder ved anvendelsen af artikel 107, stk. 2, litra b), TEUF og af proportionalitetsprincippet med hensyn til den skade, som Austrian Airlines led i forbindelse med covid-19-pandemien.

Med det sjette anbringende gøres det gældende, at Retten begik en retlig fejl og foretog en åbenbart urigtig gengivelse af de faktiske omstændigheder vedrørende den manglende indledning af den formelle undersøgelsesprocedure.

Med det syvende anbringende gøres det gældende, at Retten begik en retlig fejl og foretog en åbenbart urigtig gengivelse af de faktiske omstændigheder vedrørende Kommissionens manglende begrundelse.